Oikeusministeriö

Lausunto yhdistyslain muutostarpeesta
(arviomuistio 16.3.2007) 

Vasemmistoliitto pitää perusteltuna arviomuistiossa esitettyjä perusteluja ja linjauksia yhdistyslain osittaisuudistuksesta. Nykyisen yhdistyslain hyväksymisen jälkeen on tapahtunut niin mittavia muutoksia, että on perusteltua vähintäänkin selvittää muutospaineet. 

Arviomuistiossa olevat esitykset ovat pääosiltaan perusteltuja, mutta tilintarkastuksen osalta esitämme yhden huolenaiheen. Pienimpien yhdistysten vapauttaminen lakisääteisestä tilintarkastuksesta on myönteinen muutos, mutta kuinka suuri määrä yhdistyksiä jää tilintarkastuspakon piiriin? Mikäli niiden määrä on suuri, ja tarkastuksia voivat tehdä vain auktorisoidut tilintarkastajat, onko heitä kysyntää vastaavasti? Myös alueelliset erot tarjonnan osalta voivat olla huomattavat. Tämä on merkittävä asia sen tähden, että ammattimainen tilintarkastus on järjestöille myös taloudellisesti huomattava kuluerä. Onko olemassa vaara, että lainmuutoksen seurauksena syntyvät ammattitarkastajien markkinat, mikä vaikuttaa myös tarkastustoimen hintaan siten, että tilintarkastuksen kustannukset voivat olla järjestöjen taloudelle hyvinkin suuri kustannus? 

Uudistustyön organisoinnin osalta painotamme sitä, että järjestöjen näkemykset tulevat esiin työn aikana. On perusteltua, että työryhmä asetetaan muistiossa esitetyn mukaisesti, mutta järjestöjen kuuleminen on turvattava koko prosessin ajaksi. Järjestökenttä on hyvin kirjava, mutta järjestöissä on myös runsaasti osaamista, tietoa ja kokemusta, mikä on syytä käyttää hyödyksi. 

Vasemmistoliitto rp.

Aulis Ruuth
puoluesihteeri